Plaasvrou met elektriese boor gemartel | Netwerk24
Walt verwag 'spesiale behandeling' van Cheetahs
Hy was op 31 Oktober nog amptelik 'n Cheetah en ook lid van die Vrystaatse span wat die Bulle in die Superrugby Unlocked-reeks in Bloemfontein geklop het.
Plaasvrou met elektriese boor gemartel
Deur Ügen Vos 10 Maart 2017 20:19
Polisiebeamptes en inwoners het Vrydagmiddag na die aanvallers gesoek. Foto: VERSKAF
Plaasaanvallers het 'n vrou met 'n elektriese boor aan haar voete en hande gemartel nadat hulle haar aan 'n stoel vasgebind het. Haar knie is ook verbrysel en van haar ribbes is gebreek.
Nicci Simpson (60) van die plaas Kalbasfontein naby Westonaria in Gauteng is volgens lede van die plaaswag Vrydag tussen 10:00 en 12:00 deur twee gewapende mans by 'n plaashek oorval.
Hulle het haar hond doodgeskiet, haar met messe gesteek en haar toe na die plaashuis geneem waar sy gemartel is.
"Die muur buite die huis was met bloed besmeer en die hele kamer was vol bloed," sê Sarel Cilliers, Simpson se buurman en 'n plaaswaglid.
Nicci Simpson was getraumatiseerd toe hulp opgedaag het.
"Sy was baie getraumatiseerd en kon nie dadelik al ons vrae beantwoord nie, maar die bloed in die kamer waar sy gemartel is, was al droog toe ons daar aankom, so sy was vermoedelik 'n hele ruk lank al daar."
Die rowers het haar vuurwapen, selfoon en motor gebuit en by 'n kluis ingebreek.
Hulle het Simpson se motor in 'n mielieland sowat 300 m van die plaashuis gelos en die veld in gevlug.
Cilliers sê hy en Frans du Bruyn, 'n ander lid van die plaaswag, was geskok toe hulle op Simpson afkom.
Die polisie van Westonaria was gou daar. Die plaaslike boere sal ook aanhou soek totdat hulle die rowers kry.
Simpson is op die toneel deur die nooddiens ER24 behandel.
Cilliers sê daar 'n ernstige probleem met misdaad in die omgewing. Dit is die vierde ernstige aanval in twee jaar waarvan hy bewus is.